ชายหาดบางแสนช่วงนี้น้ำใสสะอาด  หาดทรายสวย  รอการมาเยือนของนักท่องเที่ยว
บางแสนเป็นชื่อของชายหาดแห่งหนึ่งในเขตพื้นที่ ต.แสนสุข อ.เมือง จ.ชลบุรี      ซึ่งหลายคนรู้จักกันดี  ด้วยสาเหตุที่ชายหาดบางแสน  ตั้งอยู่ใกล้กับกรุงเทพมหานคร จึงทำให้นักท่องเที่ยวจากหลายพื้นที่แวะเวียนมาท่องเที่ยวยังชายหาดแห่งนี้เป็นจำนวนมาก   จนยุคสมัยหนึ่งชายหาดบางแสนกลับมีสภาพที่เต็มไปด้วยเศษขยะ น้ำทะเลมีคราบสีดำลอยเป็นแนวยาว นักท่องเที่ยวผู้มาเยือนแทบจะเบือนหน้าหนีทันทีที่เดินทางมาถึง แต่แล้วทางเทศบาลเมืองแสนสุขได้เข้ามาจัดระเบียบร้านค้า ปรับปรุงภูมิทัศน์ ดูแลรักษาความสะอาด ตลอดจนรณรงค์ให้ประชาชนในท้องถิ่น และนักท่องเที่ยวตระหนักถึงความสำคัญของการช่วยกันเก็บทิ้งขยะต่างๆ ให้ถูกที่จนในที่สุดชายหาดบางแสน ซึ่งเคยเสื่อมโทรมก็กลับมางดงามดังเช่นที่เห็นอยู่ในปัจจุบันนี้อีกครั้ง
ในช่วงเดือน พ.ย.-ก.พ.ของทุกปี หาดบางแสนจะมีน้ำทะเลใสและสวย กระแสน้ำที่พัดขยะเข้ามาก็จะเปลี่ยนทิศ ไม่พัดสิ่งแปลกปลอมต่าง ๆ จากปากแม่น้ำเข้าหาด   ดังนั้น  ช่วงนี้จึงเป็นช่วงที่ชายหาดบางแสนสวยที่สุดในรอบปีเลยก็ว่าได้ ทั้งอากาศที่เย็น ลมพัดเอื่อยๆ นั่งริมหาดชิลๆ ปูเสื่อทานอาหาร  ฟังเสียงคลื่นซัดสาด ดูพระอาทิตย์ตกดิน ในวันพักผ่อนสบายๆ ไม่ต้องขับรถไกลอีกด้วย  บางแสนก็เป็นตัวเลือกที่ไม่จะพาครอบครัวมาท่องเที่ยวในวันหยุดหรือวันนักขัตฤกษ์  และในช่วงนี้เหมาะกับการที่จะพาครอบครัวมาท่องเที่ยวที่บางแสนเป็นอย่างมาก
นางสาวเบญจมาศ  คำกงลาด  นักท่องเที่ยวชาวจังหวัดปทุมธานี  เปิดเผยว่า  ปกติจะพาครอบครัวเดินทางมาเที่ยวบ่อยๆ เนื่องจากว่าชายหาดบางแสนไม่ไกลจากกรุงเทพฯ  และตอนนี้น้ำทะเลก็ไม่ขุนเหมือนแต่ก่อน  อาการก็ไม่แพง  แต่ก่อนจะมีฝุ่นลอยอยู่ตามชายหาด  ณ  วันนี้น้ำทะเลสะอาดมาก  ไม่มีขยะ  น้ำก็ใส  สำหรับเดือนนี้มาเที่ยว  2  รอบแล้ว  ถ้าเทียบกันระหว่างพัทยากับบางแสน  ที่บางแสนอาหารจะถูกกว่าและสิ่งแวดล้อมดี  พัทยาส่วนมากจะมีนักท่องเที่ยวชาวต่างชาติมาเที่ยวมากกว่า   ถ้าประชาชนจะมาเที่ยวเรื่องความสะอาดก็ช่วยกันนิดหนึ่ง  เพราะตอนนี้หาดทรายสะอาดดีแล้ว  น้ำใสมากๆ  ก็ตอนนี้ถ้าเกิดใครว่างๆ แบบไม่มีที่จะไปไหนก็มาเที่ยวที่บางแสนได้  เพราะว่าน้ำใสสะอาด  แล้วก็อาหารไม่แพงแล้ว  เพราะว่ามีคนคอยดูแลตลอด  ริมหาดก็จะมีเจ้าหน้าอาสาสมัครไว้ดูแลคนที่จมน้ำ  คือจะมีคนดูแลตลอดเวลา  และตอนนี้ได้มาเที่ยวที่บางแสนประทับใจมาก
นอกจากเทศบาลเมืองแสนสุข ยังให้ความสำคัญเกี่ยวกับ ความสะอาดของแหล่งท่องเที่ยวต่างๆ ซึ่งเทศบาลเมืองแสนสุข  ได้ร่วมกับ คณะรักษาความสงบแห่งชาติ  ได้จัดระเบียบชายหาดบางแสน    เพื่อคืนพื้นที่สาธารณะให้แก่ประชาชน เมื่อเดือนพฤศจิกายน 2557 ที่ผ่านมานั้น   ทำให้มีนักท่องเที่ยวเดินทางเข้ามาท่องเที่ยวบริเวณหาดบางแสนเป็นจำนวนมาก   ซึ่งทางเทศบาลเมืองแสนสุข  ได้เพิ่มมาตรการรักษาความสะอาดเพิ่มยิ่งขึ้น โดยเฉพาะการจัดการขยะบริเวณชายหาด เทศบาลฯ มีการจ้างบุคคลภายนอกเข้ามาประจำจุดต่างๆ   ทั้งหมด และมีเจ้าหน้าที่วนเวียนมาดูแลตลอดเวลา รวมไปถึงการกำจัดขยะในเขตพื้นที่ของทางเทศบาลเมืองแสนสุขที่รับผิดชอบ ซึ่งมีพื้นที่ครอบคลุม 20.268 ตารางกิโลเมตร  โดยมีกองสาธารณสุขและสิ่งแวดล้อมเป็นผู้ดูแลรับผิดชอบ ทั้งนี้ แหล่งท่องเที่ยว จะสวยงาม สะอาด ได้ปัจจัยสำคัญอย่างยิ่งคือ การได้รับความร่วมมือจากนักท่องเที่ยวทุกท่านช่วยกันดูแลและรักษา เพราะเพียงกำลังเจ้าหน้าที่คงมีไม่เพียงพอกับปริมาณขยะในแต่ละวันที่มีปริมาณมหาศาลได้


นายศิริชัย  โสรเนตร....ภาพ/ข่าว